Qoraalkan waxaa lala isticmaalayaa qoraalka sawirrada wata ee PowerPoint ga ee *Baro isticmaalka iimaylka (Gmail). Lambarka qodobka iyo lambarka qoraalka sawirka wata ee* PowerPoint ga waa isku mid. Qodobka 1aad wuxuu u dhigmaa qoraalka sawirka wata ee 1aad (bogga 1aad) ee PowerPoint ga. Qodobka 2aad wuxuu u dhigmaa bogga 2aad iwm. Isla qoraalkan ayaa bog walba oo kuwa sawirrada wata ah hoostiisa ku qoran.

Qoraalka ku qoran **khadda dhalaalaysa** waa faallo loogu tala galay qofka koorsada dhigaya. Qoraalka ku qoran FARTA WAAWEYN waa ciwaan. Qoraalka intiisa kale kor ayaa loo akhrin karaa ama qofka koorsada dhigaya ayaa isticmaali kara marka uu dadka wax barayo.

## Qoraal

1. **Koorsadaan waxaan ku baranaynaa sida loo isticmaalo Gmail.**

**Qaar badan oo ka mid ah shirkadaha iimaylka bixiya ayaa ayaantiiba mar adeegyadooda dib u habayn ku sameeya. Sidaas darteedna waxaa dhici karta in sida koontada loo furto, sida loo galo iyo qaybaha kale intaba in ay ka duwan yihiin sida aan koorsadaan ku baran doonno. Sidaas darteed inta aadan koorsada qaban isku day in aad koonto furato oo aad iimayl dirto adigana laguu soo diro adiga oo Gmail isticmaalaya. Haddii aad aragto wax is beddelay, isbeddelkaas koorsada ku dar si ay dadka koorsada dhiganaya ugu fududaato in ay koorsada la socdaan.**

**Inta aadan koorsada billaabin dadka koorsada dhiganaya u sharrax hadafka waxbarashadaan laga leeyahay. Waxay taasi u fududayn doontaa in ay wax bartaan oo ay xasuustaan wixii ay barteen.**

1. SAMAYSASHADA CIWAAN IIMAYL
2. Si aad iimayl u dirto adigana laguugu soo diro waa in aad lahaataa ciwaan iimayl. Si aad haddaba mid u yeelato waa in aad koonto ka furataa shirkad iimaylada bixisa. Samaysashada iimaylku waa yara adkaan kartaa, laakiin waxaa nasiib wanaag ah in ay tahay wax aad hal mar uun samaynayso. Si fiican ula soco, hana ka fikirin in aad korka ka xafiddo qaybtaan koorsada.

Waxaa jira shirkado badan oo iimayl bixiya. Shirkado kala duwan ayaadna iimaylo ku lahaan kartaa.

Koorsadaan waxaan ku baranaynaa Gmail. Gmail waxaa iska leh Google, waana iimayl aad loo jecel yahay.

Si aad iimayl u dirto adigana laguugu soo diro waa in aad marka hore ciwaan iimayl samaysataa.

Marka aad ciwaan iimayl samaysanayso waxaad tagaysaa internetka barta ciwaanka lagu qoro, kaddibna qoraysaa magaca shirkadda aad doonayso in aad iimaylka ka samaysato.

1. Ciwaanka Gmail waa www.gmail.no.

**Dadka oo dhan ka codso in ay ciwaankaas galaan.**

1. Haddii aad ciwaanka sax u qorteen waxaad shaashadaha ku arkaysaan mid sawirradaan ka mid ah.

**Hubso in kulli la tagay bogga laga galo ka hor inta aadan sii socon.**

Boggaan ayaa kuu soo baxaya marka aad iimaylkaaga isticmaalayso, laakiin maaddaama aynaan weli ciwaan iimayl samaysannin waa in aan marka hore koonto furannaa oo aan iska diiwaangelinnaa shirkad iimaylada bixisa.

1. Si aan meel bannaan wax ugu qorno waa in aan riixnaa. Riix qaybta ugu korreysa.
Magacaaga koowaad ku qor halkaas.
2. Riix qaybta loogu tala galay magaca awoowga oo halkaas ku qor magaca awoowga.
3. Qaybta xigta waxaan ku samaysanaynaa magaca isticmaalaha. Magaca isticmaaluhu waa waxa uu ciwaankaaga iimaylku uga duwan yahay ciwaannada kale ee iimaylada. Wixii aad doonto ayaad magac isticmaale ka dhigan kartaa, laakiin waxaa wanaagsan magac u dhow magaacaga dhabta ah. Sidaas ayay adiga iyo dadka kaleba ugu fududaanaysaa xusuusashada magaacaga isticmaalaha iyo ciwaankaaga iimaylka.
4. Magacaaga isticmaalaha kuma jiri karaan meel bannaan [mellomrom] ama xarfaha "æ", "ø" iyo "å". Haddii aad doonayso in aad isticmaasho magac isticmaale oo ka kooban magacaaga koowaad iyo kan awoowgaa waa in aad tusaale ahaan xarfahaas ku beddeshaa "aa" ama "o", meesha bannaan ee u dhexaysa magaca koowaad iyo midka awoowgana waxaa inta badan loo dhexaysiiyaa dhibic.
5. Haddii ay jiraan dad kaa horreeyay oo isticmaala magacaas isticmaalaha ee aad qortay, farriintan oo khad guduudan ku qoran ayaad ku arkaysaa meesha magaca isticmaalaha lagu qoro hoosteeda.
6. Haddii uu jiro qof magacaas isticmaala waa in aad kii aad qoratay wax ka beddeshaa. Dad badan baa xaraf ama lambar gadaal uga dara. Isku day ilaa iyo inta aad ka helayso magac uusan qof kale isticmaalin.

 **Sug ilaa iyo inta uu qof walba ka helayo magac isticmaale oo bannaan. Wakhti sii oo caawi qofkii u baahan in laga caawiyo sidii uu magac isticmaale oo wanaagsan ku heli lahaa.**

Hadda mar haddii kulli magac isticmaale la samaystay waxaa wanaagsan in meel lagu qorto si aan loo hilmaamin.

1. Riix qaybta xigta si aad ereyo fure ah [passord] u samaysato.
2. Ereyada furaha ah waa in ay ka koobnaadaan ugu yaraan 8 xaraf/calaamad. Waxaa sidoo kale loo baahan yahay in ay ereyada furaha ahi ka koobnaadaan xarfo/calaamado kala duwan. Waa in ay ahaadaan kuwo ay xasuustoodu adiga kuu fududdahay, laakiin ay adag tahay in ay dadka kale qiyaasaan.

Ereyga furaha ah gadaal waa laga beddeli karaa, haddii aad hilmaantana mid cusub ayaa laguu soo diri, laakiin sida ugu fiican uguna dhakhsaha badan waa in la doorto ereyo furo ah oo aad hubto in aad xasuusan doonto.

Sida kuudaha kaarkaaga bangiga ayay ereyada furuhu u yihiin kuwo adiga gaar kuu ah.

Qor ereyada furaha ah ee aad doonayso in aad isticmaasho. Marka aad qorto xarfuhu shaashadda kama soo baxayaan. Taas beddelkeeda, markii aad erey fure ah qortaba waxaad arkaysaa dhibic madow. Sababtu waa in aysan dadka kale arkin ereyada furaha ah ee aad qoreyso.

Markaad dhammeyso riix "gal" ama "midda xigta".

1. Haddii aysan ereyada furaha ah sidii loo baahnaa u dheerayn ama aanay ku jirin ereyadii kala duwanaa ee loo baahnaa waxaa kuu soo baxaya farriintaan. Markaas waa in aad mar kale ku celisaa.
2. Xusuuso in aad xeerarkaan raacdo. **Sug ilaa iyo inta uu qof walba ka qorayo erey fure ah oo laga aqbalo.**
3. Qaybta xigta waxaad mar kale qoraysaa ereyada furaha ah. Sidaas ayuuna adeeggu ku hubinayaa in aadan wax khalad ah garaacin.
4. Haddii aysan ereyada furaha ah sidii loo baahnaa u dheerayn ama aanay ku jirin ereyadii kala duwanaa ee loo baahnaa waxaa kuu soo baxaya farriintaan. Markaas waa in aad mar kale ku celisaa.

Haddii aad weli hesho farriin kuu sheegaysa in aysan ereyada furuhu isku mid ahayn, markaa meeshii koowaad ee lagu yiri ereyada furaha ah ku qor ayaad wax khalad ah ku qortay. Waa in aad dib u laabataa oo aad ereyada furaha ah mar kale qortaa ka hor inta aadan mar kale ku celin.

 **Inta aadan koorsada sii wadan, caawi qofkii ay ku adkaato in uu furto ama xaqiijiyo ereyada furaha ah.**

1. Qaybta xigta waxaan ku qoraynaa bisha dhalashada. Waxaa markaas soo baxaya daaqad liis wax laga doorto leh [rullegardinliste].
2. Qaybta xigta waxaad ku qoraysaa maalinta aad bisha ka dhalatay.
3. Ka dibna waxaad dooranaysaa qaybta sanadka. Isticmaalayaasha Gmail waxay riixayaan qaybtaan kaddibna waxay qorayaan sanadka oo buuxa.
4. Qaybta xigta waxaad ku qoraysaa jinsigaaga. Si aad u qorto waxaad riixaysaa fallaarta midige ee qaybtaan. Waxaa kuu soo baxaya daaqad leh liis wax laga doorto. Riix waxa aad doonayso in aad doorato.
5. Hel qaybta ay ku qoran tahay "Lambarka taleefanka gacanta". Adeegga ayaa qoray lambarka lagu soo galo Norway (+47). Qor lambarkaaga talefoonka. Waxaa wanaagsan in uu yahay talefoon gacan.
6. Dadka leh ciwaan iimayl oo kale waxay ku qori karaan qaybta xigta. Tani lagama maarmaan ma aha si loo samaysto koonto isticmaale, laakiin way wanaagsanaan kartaa haddii uu tusaale ahaan qofku hilmaamo ereyadii furaha ahaa. Markaas Gmail ayaa ereyo fure ah kuugu soo diri karta ciwaanka iimaylka kale.
7. Waxaa hadda kuu soo baxaya daaqad ay ku qoran yihiin shuruudaha isticmaalka Google. Si aad kuwaan u aqbashid waa in aad tagtaa meesha daaqadda ugu hooseeysa.
8. Haddana waxaa kuu soo baxayaa batoonka buluugga ah ee "Waan ku raacsanahay". Riix batoonka.
9. Waxaa hadda kuu soo baxaya farriinta soo dhoweynta. Riix batoonka buluugga ah.
10. Hambalyo! Waxaad hadda kulligiin leedihiin koonto iyo ciwaan iimayl!
11. Ciwaankaaga iimaylku waa sida soo socota:

Waxaa marka hore soo baxaya magacaaga isticmaalaha.

1. Magaca isticmaalaha waxaa ku xiga att (@). Ciwaannada iimaylka oo dhan waxaa ku jira att. Waana midda lagu kala garto ciwaanka iimaylka iyo bogga internetka.
2. Calaamadda att waxaa ku xiga magaca shirkadda iimaylka aad isticmaalayso (hadda waxaan isticmaalaynaa Gmail) ugu danbayntana dhibic iyo xarfaha c-o-m.
3. IN LA GALO OO LAGA BAXO
4. Hadda waxa aad shaashadda ku aragto waa santuukha ay waraaquhu kuugu soo dhacaan [innboks]. Shirkadaha iimaylka ee kala duwan muuqaalkoodu wuu kala duwan yahay, laakiin guud ahaan qaab isku mid ah ayay u shaqeeyaan. Hab fudud ayaan isticmaalayaa si waxyaalaha aad qabanaysaan ay idinkugu fududaadaan.

Santuuqa waraaquhu waa meesha ay ku dhacaan iimayladda laguu soo diro. Halkan ayaad sidoo kale ka helaysaa waxyaalaha aad u baahan tahay marka aad rabto in aad iimayl dirto. Waan u soo laaban doonnaa. Hadda waan ka baxaynaa.

Santuuqa waraaqaha meesha ugu sarreysa ee midige waxaad ku arkaysaa magacaaga iyo ciwaankaaga iimaylka. Hal mar riix.

1. Waxaa soo baxaya waxyaalo la kala dooran karo. Waxyaalahaas waxaa ka mid ah mid la yiraahdo "Ka bax ". Taas riix si aad uga baxdo.
2. Sawirka hadda kuu soo baxay waa in uu u ekaadaa sawirkii aan aragnay ka hor intii aynaan koontada iimaylka samaysan.
Boggaan ayaan haddana ka geli doonnaa koontada iimaylka, laakiin waxaan marka hore eegaynaa habab kala duwan oo koontada loo galo.
3. Koorsadaan waxaad ku baranaysaan in aad gashaan oo aad koontada iimaylka isticmaashaan adinka oo kombiyuutar ka gelaya.
Waa in aad marka hore tagtaan internetka barta ciwaanka lagu qoro, kaddibna aad qortaan ciwaanka internetka ee shirkadda aad iimaylkeeda isticmaalaysaan. Qaybtaan waxaan ku soo barannay billowgii qaybta 1aad ee koorsadaan.

Waxaa laga yaabaa in ay qaar idinka mid ah ay haystaan borogaraam kombiyuutarka ugu jira ama app ku jira kombiyuutarrada gacanta ama taleefan casri ah kuwaas oo aad iimaylka ku furataan. Inta badanna waa xal wanaagsan. Marka aad borogaraamkaan ama app-kaan hal mar geliso magaca koontada iyo ereyada furaha ah uma baahnid in aad macluumaadkaas qorto mar kasta oo aad iimaylka furayso. Waa xal wanaagsan, laakiin xalkaasi wuxuu ku shaqaynayaa keliya kombiyuutarkaaga iyo taleefankaaga casriga ah ama kombiyuutarkaaga gacanta. Haddii aysan kuwani kuu dhoweyn waa in aad tagtaa internetka barta ciwaanka lagu qoro oo aad halkaas iimaylka ka gashaa. Wakhti inti hore ka dheer ayay qaadanaysaa, laakiin faa’iidada ku jirta ayaa ah in aad iimaylkaaga ku furan karto kombiyuutar qof kale leeyahay. Xusuuso in aad ka baxdo marka aad ka dhammaysato si aysan dadka kale iimaylkaaga u akhrisan oo aysan koontadaada iimayl uga dirin.

Koorsadaan waxaan ku baranaynaa sida iimaylka loogu isticmaalo kombiyuutarrada maxaa yeelay markaas waa isku mid haddii aad isticmaasho kombiyuutar uu leeyahay qof aad qaraabo tihiin, kuwa koorsada ama kuwo kale.

1. Hadda mar kale ayaan galeynaa koontada iimaylka.

Dad badan oo Gmail isticmaala ayaa waxay arki doonaan in ay shirkadda iimaylku meelihii loo baahnaa horey u sii buuxbuuxisay. Markaa qofku wuxuu u baahan yahay keliya in uu qoro ereyada furaha ah.

1. Riix batoonka buluugga ah "Gal " si aad u gasho.

Waxaad hadda mar kale arkaysaan santuuqii waraaqaha.

 **Dhammaan ka codso in dhawr jeer la galo oo laga baxo.**

1. DIRISTA IIMAYLADA
2. **Hubso in dhammaan lagu jiro.**

Adeegyada iimaylka kulligood waxay leeyihiin batoon la taabto marka iimayl cusub la qorayo.

Batoonku wuxuu ku yaallaa qaybta kore ee sawirka, dhinaca bidixe.

1. Daaqadda hadda kuu soo baxday ayaad iimaylka ku qoraysaa.
2. Dadka Gmail-ka isticmaala qaarkood ayay daaqaddani yaraan kartaa. Haddii ay saas idinku dhacdo waxaad riixi kartaan fallaarta kuu soo baxaysa ee labada jiho u kala jeedda ee ku taalla daaqadda dhinaceeda kore ee midige. Haddii uu cabbirka daaqaddu wanaagsan yahay, markaas uma baahnid in aad wax ka beddesho.
3. Daaqaddaan sahlan waxay na tusaysaa dhammaan waxyaalaha ugu muhiimsan ee loo baahan yahay marka iimayl la dirayo sida.
4. Qaybta "Ku" halkaas oo lagu qoro ciwaanka iimaylka ee qofka aad iimaylka u direyso.
5. Qaybta "mawduuc" halkaas oo lagu qoro ciwaanka iimaylka aad direyso.
6. Daaqadda qaybteeda ugu weyn waa halka aad ku qoreyso farriinta ama qoraalka warqadda aad direyso.
7. Ugu danbaynna waa batoonka aad riixeyso marka aad iimaylka direyso.

Si aad haddaba u dirtaan iimaylkiinnii ugu horreeyay, qaybahaan ayaan dul maraynaa oo buuxbuuxinaynaa.

1. Qof walba hadda aniga iimayl ha ii soo diro.

Waxaan ku billaanaynaa in aan buuxinno ciwaanka iimaylka.

Hel qaybta "Ku" oo riix.

Ciwaanka iimaylka aan isticmaalo waa: Sheeg iimaylkaaga ama mid aad koorsada ugu tala gashay. Inta aadan koorsada billaabin ayaad iimaylka ku dari kartaa qoraalka sawirrada leh ama sabbuuradda ayaad ku qori kartaa si uu qof walba si sax ah ugu qorto.

**Sug inta uu qof walba iimaylka sax u qoranayo.**

1. Haddana waxaan qoraynaa ciwaanka.

Hel qaybta ciwaanka oo riix.

Waxaa had iyo jeer wanaagsan in wax lagu qoro meesha ciwaanka loogu tala galay. Maxaa yeelay waxay qofka aad iimaylka u direyso u fududaynaysaa in uu fahmo ujeeddada iimaylka, iyo in uu dib u raadsado isla iimaylkaas.

Maaddaama aad tababbar ku jirtaan waxaad iimaylkaan ugu yeeri kartaan "tijaabo".
Qaybta ciwaanka ku qor "Tijaabo".

 **Hubi in uu qof walba wax ku qoray qaybta ciwaanka.**

1. Hadda ayaan billaabi karnaa in aan iimaylki qorno.

Riix qaybta weyn ee cad.

Farriin gaaban ama salaan ayaad hadda aniga ii soo qori kartaan. Sida marka warqad caadi ah la qorayo oo kale ayay xushmad ahaan habboon tahay in lagu billaabo "Ahlan" laguna gabagabeeyo "Mahadsanid".

1. Marka aad dhammaysaan warqadda aad ii qoreysaan waxaad riixaysaan batoonka "dir" si aad iimaylka u dirtaan oo aan u arko wixii aad qorteen.

Batoonka "Dir" wuxuu ku yaallaa bidixda ugu hooseysa.

Riix batoonka "Dir".

 **Sug ilaa inta uu qof walba iimaylka ka dirayo.**

1. Hadda waxaad ku soo laabateen saqntuuqii waraaqaha.

Isku day in aad iimayl kale ii soo dirto.

Ku billow in aad hesho batoonka "Mid cusub" ama midka "Mid cusub qor ".

1. Midkaan ayaan shaashadda u daynayaa si ay idiinku fududaato in aad xasuusataan waxa la idinka doonayo in aad qabataan.

Inta aad iimaylka ii soo diraysaan, anna waxaan isku dayi doonaa in aan ka soo jawaabo iimaylkii aad hadda ii soo dirteen. Dabadeedna waxaan baran doonnaa sida iimaylada loo furo oo looga jawaabo.

 **Wakhtigaan u isticmaal in aad si kooban uga jawaabto iimaylladii "Tijaabada" ahaa ee ay ka-qaybqaatayaashu kuu soo direen. Waxaad ku jawaabi kartaa:**

 **"Ahlan**

**Waa helay iimaylkii aad ii soo dirtay.**

**Shaqo wacan!**

**Mahadsanid, hoggaamiyaha koorsada "**

 **Marka aad kulligood u jawaabto, oo uu qof kastana diray ugu yaraan hal iimayl oo kale, ayaad koorsada sii wadi kartaa.**

1. FURIDDA IIMAYLADA
2. **Hubso in ay qof kasta u furan tahay daaqaddii santuukha iimaylada qofka loo soo diro.**

Bidixda waxaad ku aragtaa muuqaalka guud ee qaybaha ay koontadaada iimaylku ka kooban tahay. Qaybta ugu muhiimsan waa santuuqa waraaqaha soo dhaca.

Marka ay santuuqaaga waraaqaha ku jiraan iimayllo aadan akhrisan, tiro ayaa ku qoran santuuqa waraaqaha. Haddii aanay meeshaas tiro ku qornayn, taas micnaheedu waa in aanay kuu oollin iimayllo cusub oo aadan weli furin.

1. Iimayladii ku soo gaaray oo dhan waxay ayagoo liisto ah ku jiraan qaybta weyn ee sawirka. Iimayladii ugu danbeeyay ayaa liiska ugu korreeya. Kuwii ugu horreeyayna waa ugu hooseeyaan.

Iimayl kasta waxaa ku qoran magaca ama ciwaanka iimaylka ee soo diraha iyo ciwaanka iimaylkaas (wixii uu soo diruhu ku qoray qaybta ciwaanka).

Iimaylku inta aan la furin waxay ku qoran tahay khad dhalaalaysa.

Si aad haddaba iimaylka u furto oo aad u akhriso waxaad hal mar riixaysaa magaca soo diraha ama ciwaanka.

1. Si aad iimayl u furto waxaad riixaysaa soo diraha ama ciwaanka.

 **Ka codso in uu qof walba riixo mid ka mid ah iimaylada ku jira santuukha iimaylada**

**qofka loo soo diro.**

1. Sidaan ayay caadi ahaan u eg yihiin iimaylada Google.
2. Meesha ugu sarreysa waxaad ku arkaysaa ciwaanka iimaylka.
3. Kaddibna waxaad arkaysaa magaca iyo/ama magaca ciwaanka iimaylka ee qofka iimaylka kuu soo diray.
4. Kuwaas waxaa ku sii hoos jira farriintii diraha.
5. Si aad dib ugu soo laabato santuuqa waraaqaha iyo liiska iimayladii laguu soo diray oo dhan, waxaad riixaysaa "santuukha iimaylada" oo aad ku arkayso dhinaca bidixe ee sawirka.

 **Hubso in dhammaan lagu soo laabto santuukha iimaylada inta aadan sii socon.**

1. Waxaad hadda aragtaan in tiradii ku qornayd qaybta "Santuukha iimaylada" in ay yaraatay.
2. Waxaad sidoo kale arkaysaa in iimaylkii aad furtay in aysan khad dhalaalaysa ku qornayn.
3. KA JAWAABISTA IIMAYLADA
4. Si iimayl looga jawaabo, iimaylkii ayaad kala soo baxaysaa liiska iimaylada ee santuuqa waraaqaha.

Kulligiin waxaad iga hesheen iimayl aan uga jawaabayay iimaylkii aad horey iigu soo dirteen. Waxaa laga yaabaa in ay qaar idinka mid ahi fureen oo arkeen.

Iimaylkaas ka hel liiska santuuqaaga warqadaha oo riix.

1. Dadka Gmail-ka isticmaala marka ay ii soo jawaabayaan waa in ay riixaan daaqadda meesha ugu hooseysa ee cad ee ay ku qoran tahay "Halkan riix si aad u jawaabto ama u sii gudbiso".
2. Iimaylka jawaabta ah iyo iimaylka cusub aad bay isugu eg yihiih, laakiin midda jawaabta ah waxaa horey loo sii buuxbuuxiyay qaybaha "ku"- iyo "mawduuc".
3. Qoraalkii iimaylka aad ka jawaabaysana waxaad ku arkaysaa korka ama hoosta meesha aad wax ku qoreyso.
4. Waxa keliya ee aad u baahan tahay waa in aad jawaabtaada qorto.
5. Inta badan sidaan ayay Gmail u eg tahay.
6. Kanina waa qoraalkii soo diraha.
7. Adiguna halkaan ayaad ku qoreysaa qoraalkaagi jawaabta ahaa.
8. Marka aad dhammayso qoridda jawaabtaada ayaad waxaad riixaysaa batoonka "dir".
9. DHAMMAAD.